**Erkki "Eki" Juhani Mustakari** (s. 13. maaliskuuta 1946 Helsinki) on suomalainen Formula 1 -toimittaja ja seiväshyppääjä. Mustakari työskenteli asiantuntija-kommentaattorina MTV3-kanavan F1-lähetyksissä. Hän on ollut mukana 415 kertaa paikan päällä F1-viikonloppuina, joista ensimmäinen tapahtui Italian Monzassa kaudella 1982. Mustakarin viimeinen paikan päällä oleva viikonloppu tapahtui samalla radalla kaudella 2013.

Mustakari voitti 1960-luvulla kaksi Suomen mestaruutta seiväshypyssä.

Hän oli ääninäytellyt Autot-animaatioelokuvassa ja Autot 2-animaatioelokuvassa Erkki Muskelipelin äänenä.

Urheilu-ura
-----------

Mustakari harjoitteli talven 1962–1963 Valto Oleniuksen opastuksessa ja paransi ennätystään yli metrin talven aikana. 5. toukokuuta 1963 hän hyppäsi Porissa 17-vuotiaiden maailmanennätyksen 460. Samassa kilpailussa Pentti Nikula hyppäsi Euroopan ennätyksen 500. Tammikuussa 1967 Mustakari hyppäsi Pajulahdessa 512 ja rikkoi Nikulan sisäratojen Euroopan ennätyksen. 

1960-luvun loppupuolella Mustakari siirtyi opiskelemaan Yhdysvaltoihin, Fresnon valtionyliopistoon, jossa hänestä tuli liikunnanopettaja. Fresnossa hän harjoitteli seiväshypyn maailmanennätysmiehen Cornelius Warmerdamin valmennuksessa. Ulkoratojen Suomen ennätystä Mustakari paransi Fresnossa kahdesti. 30. maaliskuuta 1968 hän hyppäsi 519, parantaen Risto Ivanoffin hallussa ollutta ennätystä neljällä sentillä. Altti Alarotu rikkoi Mustakarin ennätyksen jo samana päivänä Provossa, Utahissa, hypättyään 521. Toisen Suomen ennätyksensä Mustakari teki 12. huhtikuuta 1969 hypättyään ennätyksekseen jääneen tuloksen 528.

Mustakari osallistui Méxicossa olympialaisiin 1968, mutta loukkaantuneena jäi loppukilpailussa ilman tulosta. Ateenan EM-kisoissa 1969 hän sijoittui kahdeksanneksi. Ulkoratojen Suomen mestaruuden Mustakari voitti vuosina 1968 ja 1969.

Mustakari lopetti urheilu-uransa jo 25-vuotiaana.

Formula 1 -toimittaja
---------------------

Ennen F1-kommentaattoriuraansa Mustakari työskenteli pienessä mainostoimistossa, josta hän otti vapaata vuonna 1989 päästäkseen katsomaan syyskuussa kilpailtua Portugalin Grand Prix'tä (samaa kilpailua jossa Jyrki Järvilehto teki F1-debyyttinsä). 

Mustakari oli tuosta Portugalin GP:stä lähtien joka kerta mukana F1-kisan varikolla kisaviikonloppuna yli 22 vuoden ajan. Putki katkesi 381 kilpailun jälkeen, kun hän ei matkustanut Bahrainiin 2012. Mustakarin viimeinen kisaviikonloppu paikan päällä tapahtui Italiassa 2013. Hän kävi yhteensä 415 GP:ssä. Tästä eteenpäin hän toimii vain MTV3.fi:n ja Radio Novan F1-raportoijana.

Yksityiselämä
-------------

Mustakari on ollut kahdesti naimisissa ja hänellä on yhteensä neljä lasta: kaksi ensimmäisestä sekä kaksi toisesta avioliitosta. Lisäksi hänen nykyisellä vaimollaan on poika edellisestä avioliitostaan.*lähde?* Mustakarin lapsista Evi Mustakari on ollut koripallon maajoukkuepelaaja. Erkki Mustakari asuu nykyään Mallorcalla.

Mustakarin eno oli suomenvirolainen korkeushyppääjä ja kiekonheittäjä Kalevi Kotkas.

Lähteet
-------

* Siukonen, Markku: *Urheilukunniamme puolustajat – Suomen olympiaedustajat 1906–2000*, s. 206–207. Jyväskylä: Graface, 2001. ISBN 951-98673-1-7.
* Laitinen, Esa: *Suomen yleisurheilun tilasto-osa*, s. 582. , 1987.
* Erkki Mustakari Tilastopaja (vaatii kirjautumisen, maksullinen palvelu).

### Viitteet

1. 1 2 3 4  Siukonen, s. 206–207
2. 1 2 3 4  Laitinen, s. 582
3. ↑  Tilastopaja
4. ↑  Useat F1-tallit evakossa Bahrainin ratahotellissa *Turun Sanomat*.  19.4.2012.  Arkistoitu 17.10.2013. Viitattu 22.4.2012.
5. 1 2  Suomalainen F1-konkari joutui juoksukilpaan Kimi Räikkösen kanssa - sai lopulta palkkioksi todella jäisen vastauksen! *iltalehti.fi*. Viitattu 12.8.2018.
6. ↑  Kotkas, Kalevi (1913–1983) | Suomen urheiluhistoriallinen seura *suhs.fi*. Viitattu 11.2.2020.

Aiheesta muualla
----------------

Wikisitaateissa on kokoelma sitaatteja aiheesta ***Erkki Mustakari***. 

* Twitter
* Urheilulehti-kolumnit
* Mustalippu-blogi (Arkistoitu – Internet Archive)